Ny Game of Thrones-prequel lander til januar – og den bliver helt anderledes

HBO vender tilbage til Westeros og Game of Thrones – men denne gang uden de store slag, drager og blodige magtspil. I stedet får vi en mere jordnær fortælling i A Knight of the Seven Kingdoms, der får premiere til januar på HBO Max.

Den nye serie bygger på George R.R. Martins noveller om ridderen Ser Duncan “Dunk” the Tall og hans unge væbner Egg. De to – spillet af Peter Claffey og Dexter Sol Ansell – rejser gennem et Westeros, hvor Targaryen-familien stadig sidder tungt på jerntronen, og hvor minderne om de sidste drager stadig lever blandt folk.

Se traileren.

Serien foregår 100 år før begivenhederne i Game of Thrones og 70 år efter House of the Dragon, men tonen bliver noget helt andet end de store forgængere. Ifølge Martin selv bliver A Knight of the Seven Kingdoms både kortere og lettere – og endda med plads til humor.

“Det er stadig Westeros, så ingen er nogensinde helt sikre,” skriver han på sin blog, “men tonen er en helt anden.”

Instruktør og showrunner Ira Parker fortæller, at serien bevidst holder sig tættere på jorden – bogstaveligt talt.

“Vi ville have seerne til at mærke mudderet, kulden og ridderlivet på egen krop,” sagde han under New York Comic Con. “Det handler ikke om magi og drager, men om mennesker, mod og håb.”

Traileren, der netop er blevet vist for første gang, byder dog stadig på klassisk Westeros-stemning: riddere i turnering, Targaryen-flammer, kæderustninger og konger, der spiller med musklerne. Men hvor Game of Thrones handlede om kampen om magten, lover A Knight of the Seven Kingdoms et mere intimt eventyr – fortalt fra mudderkanten snarere end tronsalen.

“A Knight of the Seven Kingdoms” får premiere den 19. januar 2026 på HBO og HBO Max.

Ny Game of Thrones-prequel lander til januar – og den bliver helt anderledes