HBO har fundet den nye Harry Potter

HBO har nu officielt offentliggjort, hvem der skal spille de ikoniske roller som Harry Potter, Hermione Granger og Ron Weasley i den kommende HBO Original-serie baseret på J.K. Rowlings populære bogserie. Det bliver Dominic McLaughlin, der påtager sig rollen som Harry, mens Arabella Stanton skal spille Hermione og Alastair Stout bliver Ron.

Nyheden kommer efter en omfattende castingproces, hvor titusindvis af børn fra hele verden har søgt om at blive en del af det næste kapitel i Harry Potter-universet. Ifølge showrunner og executive producer Francesca Gardiner og instruktør Mark Mylod har det været en fornøjelse at opleve det store talent blandt de unge ansøgere.

”Vi er glade for at kunne fortælle, at vi har fundet vores Harry, Hermione og Ron. Talentet, som disse tre unikke skuespillere besidder, er fantastisk, og vi kan ikke vente med at verden skal opleve deres magi på tv-skærmene,” lyder det fra Gardiner og Mylod.

Trofast imod bøgerne

Den nye serie bliver en trofast tilpasning af bøgerne og vil folde historien ud over flere sæsoner – én per bog. Målet er at bringe Harry Potters verden til både nye og gamle fans i en moderne og mere detaljeret udgave. Serien bliver eksklusivt tilgængelig på HBO Max, hvor også de originale film fortsat vil være at finde.

Bag serien står et erfarent hold, herunder Francesca Gardiner som manuskriptforfatter og executive producer, samt Mark Mylod, der instruerer flere episoder. Serien produceres i samarbejde med Brontë Film and TV og Warner Bros. Television, og J.K. Rowling er selv med som executive producer sammen med Neil Blair, Ruth Kenley-Letts og David Heyman.

Serien forventes at blive en af de største satsninger for HBO i de kommende år – og det kan blive svært at tilfredsstille de mange Potter-fans derude. Der er stadig ingen fastlagt premiere – men forvent den i slutningen af 2026 eller starten af 2027.

HBO har fundet den nye Harry Potter