Dune tv-serie får premiere til november

Efter Game of Thrones og House of the Dragon kaster Max sig nu over en anden kolos. Nemlig klassikeren Dune, der har fået majestætisk behandling af Denis Villeneuves i to biograffilm. Dune Prophecy er en prequel til disse og første sæson vil folde sig ud over seks afsnit.

Serien foregår 10.000 år tidligere end filmene og har fokus på den såkaldte Bene Gesserit-sekt, der kan beskrives som “politiske nonner”. Sekten har gennem årene opbygget en enorm politisk magt i Frank Herberts Dune-univers.

Dune Prophecy er angiveligt inspireret af romanen Sisterhood of Dune, som er skrevet af Frank Herberts søn, Brian Herbert. Den følger to Harkonnen-søstre, mens de bekæmper styrker, der truer menneskehedens fremtid, og etablerer den sagnomspundne sekt, der vil blive kendt som Bene Gesserit.

Store navne og dansk islæt

De to søstre spilles af Emily Watson (Breaking the Waves) og Olivia Williams (The Crown), mens andre roller indtages af Travis Fimmel (Vikings) og Mark Strong (Kingsman, 1917). Men der er også et dansk islæt, nemlig svendborggenseren Sarah-Sofie Boussnina, der spiller prinsesse Ynez.

I øvrigt får biograffilmen Dune: Part 2 streaming-premiere på Max i denne måned. Herunder den lovende trailer til Dune Prophecy:

Dune tv-serie får premiere til november