Endnu en streamingtjeneste slår til mod kontodeling

Netflix har gjort det. Disney har gjort det. Nu vil streamingtjenesten Max, der tidligere hed HBO Max, også gå hårdt til værks mod kontodeling. Fra næste uge vil tjenesten begynde at tage kontakt til brugere, der deler kodeord med personer uden for husstanden.

Samtidig vil Max, ligesom Netflix og Disney+, gøre det muligt at føje ekstrapersoner til abonnementet mod betaling.

Mens Netflix holder øje med enhedernes IP-adresse, for at tjekke om kontoen bruges flere geografiske steder, har Max valgt en anden løsning. Her skal algoritmer tjekke kundernes forbrugsmønstre – og streames der eksempelvis uregelmæssigt meget fra en specifik konto, tages der kontakt til kunden.

I løbet af de næste år vil Max udvikle flere teknologier, der skal hjælpe med til at identificere potentielle snydere, loves det.

Det kan tydeligvis godt betale sig for streamingtjeneste at forhindre kontodeling.

Siden Netflix startede sin indsats mod kontodeling har de oplevet en betydelig stigning i antallet af abonnenter. I tredje kvartal af 2023 tilføjede Netflix 9,33 millioner nye abonnenter, hvilket langt oversteg analytikernes forventninger på omkring 4,9 millioner.

Denne vækst fortsatte i andet kvartal af 2024, hvor Netflix rapporterede 8,05 millioner nye abonnenter, en stigning fra 5,9 millioner i samme periode året før.

Endnu en streamingtjeneste slår til mod kontodeling